Utbyggere mener 5000 planlagte boliger kan forsvinne
Raymond Johansen vil ha flere boliger. Men utbyggere hevder kommuneplanen han har sendt på høring, kan få flere tusen planlagte boliger til å fordufte. I sommer sendte byrådet ny kommuneplan for Oslo på høring. Den viste at det er plass til 120.000 nye boliger. Og la flere nye føringer for hvor og hvordan de skal bygges. Men det som var ment som et løft for boligbygging, møter nå sterk motstand i byggebransjen. Den hevder at det tvert imot kan bli færre nye boliger. – Det er viktig å synliggjøre konsekvensene av forslaget. Målet for Oslo må jo være å øke boligforsyningen, sier Hilde Vatne, administrerende direktør i JM Norge. – 5000 færre boliger 24 av de største utbyggerne har regnet på konsekvensene av forslaget for 29 prosjekter de har i reguleringsprosess. Den nye planen legger blant annet opp til å stramme inn høyder og utnyttelse av tomtene en del steder, i tillegg til det utbyggerne karakteriserer som «begrensende detaljkrav». Blant annet skal det i hvert prosjekt avsettes 2 m² areal pr. leilighet til fellesrom, og det innføres minstestørrelse på leiligheter over hele byen. Utbyggerne har kartlagt drøyt 19.000 boliger på ulike stadier av prosessen. Når føringene i det nye forslaget legges til grunn, hevder de tallet er redusert til 14.000 – altså over 5000 færre. – Planen trekker i helt feil retning, sier Daniel Kjørberg Siraj, konsernsjef i Obos. Nå går store aktører i bransjen samlet ut. Fredag avholder de allmøte for politikere og presse for å diskutere konsekvensene. Krymping i Fjordbyen? Og partene bør tydeligvis snakke sammen. De er nemlig svært uenige om hvordan planen skal tolkes og hva den vil innebære. Eksempelvis mener Hav Eiendom, Oslo Havns eiendomsselskap, at både planene for Filipstad og Grønlia vil bli kraftig barbert. På Filipstad fra 2200 til 1300 boliger, på Grønlia fra 1500 til 850. Aftenposten har kontaktet byrådet, som svarer at reguleringer vedtatt med dagens kommuneplan fortsatt skal gjelde. Og at Filipstad vil kunne få sine ca. 2500 boliger. Planer som har kommet langt i prosess, som Grønlikaia, vil ikke bli berørt. Hav Eiendom siterer på sin side høringsutkastet, og mener det tydelig fremgår at ny plan skal gjelde foran eldre reguleringsplaner. Både i Bjørvika, Filipstad og hele Oslo. – Konsekvensene vil bli store og det motsatte av hva byen trenger, sier kommunikasjonssjef Erik Nedrelid i HAV. Det folk ønsker? Så kan alle enes om en ting: Det reguleres og bygges for lite i Oslo. Men. En ting er antall boliger. Noe annet hva som bygges. – De nye boligområdene har fått mye kritikk. Mange ønsker nettopp at det bygges lavere, mer grønt og mindre tett? – For byen som helhet er ikke det en gangbar vei. Situasjonen taler for seg. Jeg tror ikke det er noen vei utenom å bygge mye, sier Hilde Vatne i JM. Daniel Siraj mener det ikke nødvendigvis er snakk om mer grønt. – Vi må heller diskutere hva som vil skape gode bomiljøer. Og balansen mellom bygg og fellesskapsfunksjoner. Å redusere antall boliger er i hvert fall ikke svaret. – Så vet vi også at dere utbyggere ofte utfordrer vedtatte planer og oppnår påplussinger hos politikerne? – Ja, men det er jo politikerne som faktisk skal bestemme, sier Siraj og tilføyer: – At vi tolker planforslaget helt ulikt enn PBE og byrådet, sier mye om situasjonen. Raymond Johansen: – Vi må bygge høyere noen steder Byrådsleder Raymond Johansen (Ap) er kjent med utbyggernes kritikk. Han nøyer seg med å si at han er glad for at mange aktører går grundig inn i høringsutkastet. Og ønsker konstruktive innspill. – Sammen må vi se hvordan vi kan nå et høyt boligpotensial i planen, skriver han i en e-post. Han minner om at høringsperioden varer til 22. desember og at ingenting er vedtatt.  Så tar han på seg partihatten og skriver at Oslo Ap går til valg på å øke boligbyggingen i Oslo. At de vil jobbe for at både kommuneplanen og byutviklingen legger opp til dette.  – Blant annet ønsker Oslo Ap og jeg å forsterke utviklingen av knutepunkt, bygge høyere noen steder og modne flere områder for utvikling. Og til slutt:  – Uten at det går på bekostning av kvalitet.
I sommer sendte byrådet en ny plan på høring som viser at det er plass til 120.000 nye boliger i Oslo.  Utbyggere sier imidlertid at begrensninger i planen gjør at antall planlagte boliger reduseres med rundt 5000.  Fredag holder store aktører i byggebransjen allmøte for politikere og presse om saken.